題韓幹馬
作者：龔復
朝代：宋

paragraphs: 奚官小臣職奚爲，馬饑則秣渴飲之。
龍媒八尺千里姿，雪花被身雲陸離。
洼之異種來天池，乘輿重惜閒驅馳。
河清海晏無盤嬉，壯士老死不得騎。
御柳春深白日遲，寒甃淨汲冰花漪。
目光注電吻沫脂，振迅欲掣青絡絲。
奚官小臣謹厥司，猶恐若後呵譴施。
不必前身作馬通馬語，人心物性在善推。
嗚呼奚官小臣身賤卑，馬不如人愚亦知。
奈何爲人牧，重爵厚祿不卹民渴饑。
{夋刂}刮膏血剔肉肌，坐令溝壑轉老羸。
今之龔黄卓魯誰，雲林藂社時所師，爲出馬圖陳詩爲。